**Tabăra din pridvorul bisericii**

**Ediția I**

Începutul postului Adormirii Maicii Domnului din acest an și-a marcat deschiderea în parohia Nașterea Maicii Domnului cu o activitate care a apropiat vlăstarele satului Valea Oilor de biserică și de tineri care îl iubesc pe Dumnezeu și își închină viața Lui. Prin intermediul “fraților mai mari” din Asociația Tinerilor Ortodocși Români ei au descoperit că viața în Hristos este o trăire a firescului vârstei care este reprezentat cel mai bine prin joc și bucurie.

Marți de dimineață mulți copii ai satului Prisaca de odinioară s-au trezit și s-au gătit, iar apoi au pornit curioși, fiecare pe străduța lui, strigându-și prietenii pentru a face cunoștință cu tineri ce au venit să le insufle un mod de viață, dar în special iubirea pentru Hristos și pentru aproapele.

Am început printr-o cerere de binecuvântare a acestor zile petrecute împreună prin mijlocirea părintelui paroh Cătălin Constantin și apoi fiecare a aflat în ce grupă este: a Sfântului Andrei, a Sfântului Nicolae și a Sfintei Anastasia, denumiri foarte personale care îți transmiteau că ești sub ocrotirea unei “personalități” din cer.

 Tabăra din pridvorul satului care a avut ca spațiu de desfășurare biserica de pe dealul de la apus și-a deschis brațele pentru a împărtăși cu entuziasm, precum într-o școală de vară, învățături despre sfinți, morală, purtare cuviincioasă, muzică, dar și dans, film și teatru. Activitățile care au atras cei mai mulți participanți au fost cele sportive care s-au concretizat prin participarea la “Jocurile Olimpice” în care s-au întrecut două echipe. Au învățat să fie corecți pentru a nu fi eliminați, respectul pentru jocul la care excelează un alt participant, și puterea comunicării și a spiritului de unitate în cadrul echipei care te poate face învingător.

Masa de post a fost gătită de câteva femei din sat cu multă dragoste.

Spre seară, credincioșii au urcat spre locul din care a răsunat clopotul vestitor de veșnicie pentru a participa la Paraclisul Maicii Domnului la care s-a cântat împreună cu toată biserica sau am lăsat să fim pătrunși de cântarea psaltică a tinerilor cântăreți de la strană.

Maria, Iustin, Găbița, Ștefan, Teodora, Iulian și Florin sunt nume pe care le-am reținut și pe care le vor căuta participanții atunci când școala le va îndrepta pașii spre orașul celor șapte coline, la diferite licee sau universități. Ei s-au arătat adevărați prieteni, dar și buni coordonatori și animatori în cadrul acestei tabere și au transmis valori creștinești într-o lumină plăcută pentru tinerii de astăzi ce se află în căutarea Frumosului.

Celmare Teodora